
ACORD 126/2007 DE 9 DE MAIG DEL PLE DEL CONSELL DE L’AUDIOVISUAL DE CATALUNYA

Expedient sancionador núm. 13/2007-S TELEVISIÓ DE CATALUNYA, SA. Obertura període informació prèvia

1. L’Àrea de continguts ha realitzat un informe arran d’una anàlisi de les emissions del 22 de març i del 5 i el 12 d’abril de 2007, per TV3, del programa d’humor Polònia, per tal de verificar el compliment de la normativa en matèria de publicitat encoberta.

L’informe analitza «emissions que incorporen referències a diversos productes, serveis i marques amb i sense finalitat publicitària». En concret, pel que fa referència a la presència de publicitat encoberta prohibida l’informe determina el següent:

En relació amb El llibre mediàtic del Polònia: 

«Es considera que en l’emissió del 12/04 existeix prominència indeguda per la manera com es presenta o destaca El llibre mediàtic del Polònia, en funció de la concurrència d’una influència del contingut editorial amb finalitats comercials, en tant que:

· existeix incitació directa o indirecta a la compra del producte (es mencionen les possibles virtuts o avantatges del producte, servei o marca i es mostra una situació de complaença).

· el producte té un paper determinant en el fil argumental de l’esquetx.

Així, el presentador del programa manté una conversa amb els personatges que representen el Rei Joan Carles I i el president José Montilla, promocionant el llibre». 

En relació amb  els Vídeos del Polònia que es venen amb La Vanguardia: 

«Es considera que en l’emissió del 12/04 existeix prominència indeguda per la manera com es presenta La Vanguardia i els Vídeos del Polònia que es poden aconseguir conjuntament, en funció de la concurrència d’una influència del contingut editorial amb finalitats comercials, en tant que:

· existeix incitació directa o indirecta a la compra del producte (es mencionen les possibles virtuts o avantatges del producte, servei o marca i es mostra una situació de complaença

· el producte té un paper determinant en el fil argumental de l’esquetx.

En un moment donat del programa, el presentador recomana al personatge que representa a Carod-Rovira que dissabte es compri La Vanguardia per aconseguir els DVD del programa. El personatge que representa a Montilla s’uneix a la conversa i es baralla amb el personatge que representa a Carod-Rovira per quedar-se amb el DVD».

2. De conformitat amb el que preveu l’article 94 de la Llei 22/2005, de 29 de desembre, de la comunicació audiovisual de Catalunya (en endavant LCA) «S'entén per publicitat encoberta la presentació verbal, visual o sonora dels béns, els serveis, el nom, la marca o les activitats d'un productor de mercaderies o d'un prestador de serveis en programes o altres continguts editorials en què aquesta presentació tingui finalitat publicitària i pugui induir el públic a error sobre la veritable naturalesa de la presentació».
El mateix article regula la publicitat encoberta que es considera prohibida, i a tal efecte disposa: «La publicitat encoberta està prohibida si la referència verbal, visual o sonora a mercaderies, serveis, marques o noms de productors o prestadors de serveis particulars té una prominència indeguda, sia per la recurrència de la seva presència o per la manera com es presenten o destaquen.

Per avaluar el caràcter indegut de la prominència a què es refereix l'apartat 2, l'autoritat audiovisual ha de considerar les necessitats editorials, les característiques del programa en què s'insereix la publicitat encoberta i la concurrència o no d'una influència o un condicionament del contingut editorial amb finalitats comercials».

De la normativa aplicable i del contingut de l’informe de l’Àrea de continguts es desprèn que la publicitat encoberta tant del Llibre mediàtic del Polònia com de La Vanguardia i els Vídeos del Polònia que es poden aconseguir conjuntament, conté una prominència indeguda per la manera en que es presenten o destaquen els productes que es publiciten, atès que, d’una banda existeix incitació directa o indirecta a la compra dels productes i, d’altra banda els esmentats productes tenen un paper determinant en el fil argumental de l’esquetx.

3. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, la LCA, atribueix al Consell de l’Audiovisual de Catalunya l’exercici de la potestat sancionadora, d’acord amb el règim d’infraccions i de sancions que la mateixa Llei estableix. En aquest sentit, la lletra e de l’article 133 LCA, considera una infracció greu l’incompliment de les obligacions que en matèria de publicitat, patrocini i televenda corresponen als prestadors de servei de comunicació audiovisual.

4. L’article 7 del Decret 278/1993, de 9 de novembre, sobre procediment sancionador d’aplicació als àmbits de competència de la Generalitat estableix que abans de l’acord d’inici de l’expedient, l’òrgan competent pot obrir un període d’informació prèvia amb la finalitat d’esbrinar les circumstàncies dels fets i els subjectes responsables; i l’article 34.2   de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, estableix que l’expedient s’iniciarà amb un període d’informació prèvia, no superior a vint dies hàbils, en el qual es donarà audiència a les parts interessades;

DE CONFORMITAT amb el que disposa l’apartat g de l’article 10 de la Llei 2/2000, de 14 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya;

El Ple del Consell de l'Audiovisual de Catalunya, ha adoptat els següents,

ACORDS

1. Obrir, de conformitat amb el que disposa l’article 34 de l’Estatut orgànic i de funcionament del Consell de l’Audiovisual de Catalunya, un període d’informació prèvia a fi de donar audiència a TELEVISIÓ DE CATALUNYA, SA, com a part interessada, per tal que en el termini màxim de cinc dies hàbils, formuli, en els termes que estableix l’article 7 del Decret 278/1993 de 9 de novembre, les manifestacions que consideri oportunes arran de la presència de publicitat encoberta prohibida en l’emissió del 12 d’abril de 2007, per TV3, del programa d’humor Polònia. (Exp. 13-07-S).

2. Notificar aquest acord a l’interessat

Barcelona, 9 de maig de 2007
Josep M. Carbonell i Abelló


Dolores Comasd’Argemir i Cendra

President

